Quoniam omnia quecumque in mundo ab hominibus peraguntur, aut longeva vetustate oblivioni traduntur, aut fraudulenta calliditate iniquorum hominum omnino destruuntur, nisi testimonio litterarum corroborentur, placuit nobis ad memoriam tam presentium quam futurorum hominum scripto nostro reducere, quod quedam domina, nomine Uldeberga de Alusia, filia Bernardi, dedit atque concessit totum alodium suum ubicumque jaceret, preter fedum Gaufridi Capramurentis, Deo et sancte genetrici sue Marie, atque beato martiri Marcello, et monachis in ecclesia sua Dei amore morantibus. Hoc autem donum quod fecit predicta domina filii sui laudaverunt, Rotbertus de Sancto Privato atque Gregorius frater suus, apud sanctum Leodegarium, coram domno Valterio de Colchis, et Valterio de Moreio, et Rodulfo de Spireio. Hi etenim predicti duo fratres, Rotbertus atque Gregorius, non tantummodo donum quod fecit mater sua laudaverunt, sed etiam illud donum quod antecessores sui fecerunt firmiter laudaverunt et concesserunt. Facta est itaque hec cartula de predicto dono, tempore Iotsaldi Cabilonensis episcopi, sub vice Hugonis cantoris, Tetbaldo dictante, regnante Ludovico rege francorum. S. Valterii de Colchis. S. Valterii de Moreio. S. Rodulphi de Spireio. S. plurimorum militum.